Poliisi teki tammikuussa kotietsinnän Kouvolassa sijaitsevaan kiinteistöön epäillyn huumeainerikoksen selvittämiseksi. Poliisin tekemien havaintojen perusteella kiinteistöstä levisi lähialueilla voimakas kannabiksen haju.

Poliisi päästyä sisälle selvisi, että koko kiinteistö oli muutettu ja rakennettu isoksi ammattimaiseksi kannabiskasvattamoksi. Kiinteistön seitsemän huonetta oli muokattu omiksi kasvatusyksiköiksi ja tiloiksi. Ikkunat oli vuorattu foliolla ja lattioita suojattu muovein.

Kasvatuslampuille oli vedetty omatekoiset sähköt ajastinkelloineen. Kasvattamisesta aiheutuneita hajuhaittoja oli pyritty vähentämää suodattimilla ja ohjaamaan ilma ilmanvaihtokanavia pitkin ulos kiinteistöstä.

Kasvit oli istutettu ämpäreihin, joiden rivit olivat suorassa ja järjestyksessä kuten kasvihuoneissa. Kasveja oli eri kasvatusvaiheissa. Niitä oli kaikkiaan 400 kappaletta.

Poliisin mukaan toiminnalla on tavoiteltu mahdollisimman suurta tuottoa ja rahallista voittoa.

Esitutkinnan perusteella kasvattamo olisi tuottanut valmista edelleen välitettävää kannabista noin 20,5 kiloa, jonka katukauppa-arvo olisi ollut noin 307 000 euroa kun grammahinta on noin 15 euroa.

Esitutkinta on saatu päätöksen ja asia siirretty syyttäjälle syyteharkintaan. Törkeästä huumausainerikoksesta epäilty mies on ollut asian vuoksi vangittuna, mutta vapautettu syyteharkinnan ajaksi.